曼聯教練爆內幕 辛祖堅拒道歉真正原因
2024年05月31日 09:00
東網電視
更多新聞短片
麥卡菲(左)同查頓辛祖亦師亦友。(Getty Images)
曼聯今季歐聯分組賽出局，不過年初被外借去多蒙特嘅查頓辛祖，將會出戰歐聯決賽爭逐冠軍，佢下季返唔返到曼聯仲係未知數。曼聯前鋒教練麥卡菲日前受訪，大爆查頓辛祖堅拒向曼聯領隊坦哈格道歉嘅原因，但就講明「球員點都鬥唔贏領隊」。
查頓辛祖上年9月被坦哈格公開指責訓練表現差，隨即喺社交網發文反擊，將帥決裂後1月被踢去多蒙特。負責教導曼聯前鋒嘅麥卡菲，近日接受南非電台訪問爆料：「辛祖係喺街頭出身，呢種人唔鍾意道歉；領隊有好強個性，佢講明只需要1個道歉，但辛祖覺得自己冇錯，佢覺得如果道歉，等於承認自己懶、成日遲到同唔認真，承認所有指控都係事實。」
麥卡菲表示：「作為查頓辛祖嘅教練、導師同朋友，而且我都係街頭出身，好明白佢嘅心情，但有時確實有需要認低威，因為一個球員永遠鬥唔贏個領隊。」查頓辛祖去到多蒙特後表現翻生，歐聯4強擊敗巴黎聖日耳門一仗技驚四座，賽後多蒙特更喺社交網抽水：「全部人欠查頓辛祖一個道歉。」